钦定古今图书集成/方舆汇编/职方典/第1454卷 > 《兴农桑》
## 钦定古今图书集成/方舆汇编/职方典/第1454卷 > 《兴农桑》

滇处西南徼外，人情苦饥寒而利衣食，与吴会同风
土之宜农桑，家之宜蚕，与《吴会》同。农稍知耕而蚕桑，
则猥为长物。置之耕而不桑，必糜其耕之所入以易
衣，耕以给食，而衣资之一业而二者需焉，奈之何民
不饥且寒也？饥寒切身，慈母不能有其子，上安得有
其民？奈之何民不穷且盗也？民穷且盗矣，而竞靡好
华之俗，又从而据之。游贾以土著之不桑也，贩帛于
万里，因其从来之艰，坐以贾价，所售必倍焉。土著以
积习之不桑也，市帛于贾肆，因其所需之急，听其要
市，所酬必倍焉。中土之一缣，徼外之二缣也。中土一
金之直，徼外二金之费也。生之无源，而靡之复甚，驱
富而之贫，驱贫而之盗，不桑使然哉？故农桑王政之
急务，而滇尤甚也。